34.

Euroopan tietosuojavaltuutettu suosittelee seuraavaa: — kaikkien ehdotusten johdanto-osaan sisällytetään viittaus tähän lausuntoon; — kaikkiin ehdotuksiin lisätään määräys, joka painottaa nykyisen tietosuojalainsäädännön täysimääräistä sovellettavuutta. Euroopan tietosuojavaltuutettu ehdottaa myös, että direktiiviä 95/46/EY koskevaa viittausta selvennetään säätämällä, että kyseisiä säännöksiä on sovellettava yhdenmukaisesti direktiivin 95/46/EY täytäntöönpanoa koskevien kansallisten sääntöjen kanssa; — ehdotetun IM-direktiivin kohdalla rajoitetaan toimivaltaisten viranomaisten oikeus tutustua asiakirjoihin ja tietoihin ehdotettua direktiiviä koskeviin, erikseen määritettyihin ja vakaviin rikkomuksiin ja tapauksiin, joissa on olemassa kohtuullinen epäilys (jonka tukena on oltava konkreettista alustavaa näyttöä) siitä, että rikkomus on tapahtunut; — ehdotetun IM-direktiivin osalta edellytetään, että toimivaltaiset viranomaiset pyytävät asiakirjoja ja tietoja oikeusviranomaisen sellaiseen viralliseen päätökseen perustuen, jossa esitetään oikeusperusta ja pyynnön tarkoitus sekä pyydettävät tiedot, määräaika tietojen toimittamiselle sekä vastaanottajan oikeus saattaa päätös tuomioistuimen arvioitavaksi; — ehdotetun UCITS-direktiivin osalta edellytetään, että toimivaltaiset viranomaiset pyytävät puhelintallenteita ja liikennetietoja toimivaltaisen viranomaisen sellaiseen viralliseen päätökseen perustuen, jossa esitetään oikeusperusta ja pyynnön tarkoitus sekä pyydettävät tiedot, määräaika tietojen toimittamiselle sekä vastaanottajan oikeus saattaa päätös tuomioistuimen arvioitavaksi; — ehdotetun IM-direktiivin kohdalla selvennetään EIOPA-tietokantaa koskevia modaliteetteja sisällyttämällä ehdotettuihin säädöksiin tarkemmat määräykset. Kyseisten määräysten tulee olla asetuksen (EY) N:o 45/2001 vaatimusten mukaisia. Erityisesti tietokannan perustamista koskevassa määräyksessä tulee i) mainita tietojen käsittelyn tarkoitus ja luetella niiden määräysten mukaiset käyttötarkoitukset; ii) mainita, millä tahoilla (EIOPA, toimivaltaiset viranomaiset, komissio), on oikeus käyttää mitäkin tietokantaan tallennettuja tietoja ja muokata niitä; iii) varmistaa käyttöoikeus ja asianmukainen tiedottaminen kaikille niille rekisteröidyille, joiden henkilötietoja saatetaan säilyttää ja vaihtaa; sekä iv) määritellä ja rajoittaa henkilötietojen säilytysaika lyhyimpään mahdolliseen aikaan, jota kyseinen käyttötarkoitus edellyttää; — arvioidaan, onko seuraamusten julkistamisvelvollisuutta koskeva ehdotettu järjestelmä välttämätön kaikissa ehdotuksissa, ja selvitetään, ylittääkö julkistamisvelvollisuus sen tason, joka on tarpeen tavoitteena olevan yleisen edun saavuttamiseksi, sekä voidaanko sama tavoite saavuttaa vähemmän rajoittavilla keinoilla. Tämän oikeasuhteisuutta koskevan tarkastelun tulosten mukaan julkaisuvelvoitteen tueksi säädetään joka tapauksessa riittävistä suojatoimista, jotta taataan syyttömyysolettamaa koskevan periaatteen noudattaminen, asianomaisten vastustusoikeus, tietojen turvallisuus/virheettömyys ja niiden poistaminen asianmukaisen määräajan jälkeen; — kaikissa ehdotuksissa käsitellyn rikkomusten ilmoittamisen osalta i) lisätään ehdotettuihin direktiiveihin määräykset, jotka kuuluvat seuraavasti: ”näiden henkilöiden henkilöllisyys on pidettävä salassa menettelyn kaikissa vaiheissa, mikäli kansallisessa lainsäädännössä ei vaadita henkilöllisyyden paljastamista lisätutkimuksissa tai myöhemmissä oikeustoimissa”; ii) lisätään alakohta, jossa vaaditaan jäsenvaltioita ottamaan käyttöön ”asianmukaiset menettelyt, joilla taataan syytetyn henkilön puolustautumisoikeus ja oikeus tulla kuulluksi ennen häntä koskevan päätöksen tekemistä sekä oikeus käyttää oikeussuojakeinoja tuomioistuimessa häntä koskevan päätöksen tai toimenpiteen osalta”; iii) poistetaan alakohdasta ilmaisu ”vahvistetut periaatteet”.